### Beslutningstema

Det skal besluttes, om Tønder Kommune skal indføre gebyr for behandling af nedrivningsplaner ved selektiv nedrivning.

### Historik

Tønder Kommune har fået en ny myndighedsopgave med ophæng i "klimaplan for grøn affaldssektor og cirkulær økonomi" fra 2020.

Formålet med nedrivningsplaner er, at farligt affald håndteres korrekt og at øge mængden af materialer, der kan nyttiggøres fra bygge- og nedrivningsarbejde. Altså at flere ressourcer kan recirkuleres i byggesektoren såsom fx mursten fra nedrivningsarbejder.

### Sagsfremstilling

Fra 1. juli 2025 er der krav om selektiv nedrivning ved totalnedrivning af bygninger over 250 m². Kommunen skal behandle og godkende nedrivningsplaner, hvilket medfører øgede administrative opgaver. Selektiv nedrivning har øget fokus på nyttiggørelse af materialer fra bygge- og nedrivningsarbejdet. Kommunens opgaver forbundet med sagsbehandling af nedrivningsplaner kan finansieres fuldt ud via gebyr i henhold til de nye regler.

Anmeldere af nedrivninger skal udarbejde planer for bygge- og nedrivningsarbejdet, hvor det skal beskrives, hvordan farligt og forurenet affald håndteres, ligesom der skal udpeges en miljø- og ressourcekoordinator, som er ansvarlig for at sikre øget nyttiggørelse af de materialer, som er egnet hertil. Endelig skal det fremgå, at bygge- og nedrivningsarbejdet udføres af autoriserede firmaer.

Kommunen har myndighedsopgaver i forhold til:

* Behandling og godkendelse af nedrivningsplaner.
* Tilsyn med korrekt håndtering af affald og materialer.

I 2025 har Tønder Kommune indtil medio november behandlet 180 anmeldelser om bygge- og anlægsaffald. Hvis reglerne om selektiv nedrivning var indført fra årsskiftet, ville 30 sager have været omfattet af selektiv nedrivning.

Antallet forventes at være stigende i de kommende år, da udviklingen af byggeaffaldssager er kraftigt stigende. Antallet af anmeldelser om bygge- og anlægsaffald har de forrige 4 år været:

2022: 57 sager

2023: 91 sager

2024: 148 sager

2025: 180 sager til medio november.

Allerede på det årlige dialogmøde med håndværkere, entreprenører samt bygge- og anlægsbranchens rådgivere i november 2023 orienterede forvaltningen om ændringer i lovgivningen vedr. byggeaffald. På dialogmødet den 27. november 2024 deltog Miljøministeriet og gav et fyldigt oplæg om styrket affaldstilsyn. Forvaltningen vil også på årets dialogmøde den 11. december 2025 orientere om byggeaffald og denne sagsfremstilling.

Forvaltningen har kontaktet Haderslev, Aabenraa og Sønderborg Kommune. Aabenraa har oplyst, at det er vedtaget at opkræve gebyr for behandlingen. Haderslev har oplyst, at spørgsmålet skal behandles på næste møde i kommunalbestyrelsen og at fagudvalget og Økonomiudvalget har anbefalet indstillingen om at indføre gebyr. Sønderborg Kommune er ikke vendt tilbage endnu.

### Økonomi

Opgaven varetages efter ”forurener betaler”-princippet og kan finansieres via et gebyr, som fastsættes af kommunen. Gebyret fastsættes på baggrund af de faktiske omkostninger og reguleres årligt på baggrund af faktisk ressourceforbrug og forventet udvikling. Afregningsformen vil være den samme som for f.eks. afregning for anvisning af erhvervsaffald og anmeldelse af jordflytninger. Forvaltningen forventer et tidsforbrug på 2-3 timer pr. sag.

Med baggrund i antal sager i 2025 forventes der øget administrative opgaver svarende til 60-90 timer, som kan gebyrfinansieres.
Gebyret for sagsbehandling af nedrivningsplaner forventes tilsvarende gebyret for anmeldelse af jordflytninger, som i 2025 er 634 kr.- pr. time.

Såfremt Tønder Kommune ikke indfører gebyret vil udgiften til løsning af opgaven tages fra den ordinære drift, som blev tilført 250.000kr./årligt i budget 2026-2029.

### Lovgrundlag

Bekendtgørelse nr. 496 af 21. maj 2024, § 37. – Håndtering af affald og materialer fra bygge- og nedrivningsarbejde.

### Indstilling Direktøren for Teknik/ Miljø, Service og Beskæftigelse indstiller,

at gebyret vedtages, og

at Tønder Kommunes gebyrblad gældende pr. 1. januar 2026 opdateres, og

at sagen sendes videre til behandling i Økonomiudvalget og Kommunalbestyrelsen.

**Beslutning fra Teknik- og Miljøudvalget, den 2. december 2025, pkt. 14:**

Indstillingen anbefales.

**Beslutning Økonomiudvalget den 11. december 2025, pkt. 13:**

Indstillingen anbefales.

### Beslutning

Indstillingen godkendt.

Daniella Christoffersen (T) deltog ikke i mødet.